O‘zbekiston Respublikasi Oliy xo‘jalik sudi qoshidagi Ilmiy-maslahat kengashi to‘g‘risidagi Nizomni tasdiqlash haqida

O‘zbekiston Respublikasi Oliy xo‘jalik sudi Plenumi O‘zbekiston Respublikasi Oliy xo‘jalik sudi qoshidagi Ilmiy-maslahat kengashi to‘g‘risidagi Nizomni ko‘rib chiqib va muhokama qilib, qaror qiladi:
 O‘zbekiston Respublikasi Oliy xo‘jalik sudi qoshidagi Ilmiy-maslahat kengashi to‘g‘risidagi Nizom tasdiqlansin.
 1. O‘zbekiston Respublikasi “Sudlar to‘g‘risida”gi Qonunining 81-moddasiga binoan O‘zbekiston Respublikasi Oliy xo‘jalik sudi qoshidagi Ilmiy-maslahat kengashi maslahat beruvchi organ hisoblanib, jamoatchilik asosida faoliyat yuritadi.
 Ilmiy-maslahat kengashining tarkibi O‘zbekiston Respublikasi Oliy xo‘jalik sudi raisining taqdimnomasi bo‘yicha O‘zbekiston Respublikasi Oliy xo‘jalik sudi Plenumi tomonidan tasdiqlanadi.
 Kengashga O‘zbekiston Respublikasi Oliy xo‘jalik sudi raisi boshchilik qiladi. Uning tarkibidan Plenum kengash raisining o‘rinbosarini va ilmiy kotibini tayinlaydi.
 Kengashning yalpi yig‘ilishlari kengash raisi tomonidan zaruriyat tug‘ilganda chaqiriladi.
 2. Ilmiy-maslahat kengashining vazifalari:
 2.1. Ilmiy maslahat kengashi quyidagi masalalarga oid nizolarni hal qiluvchi organlarga ilmiy asoslantirilgan tavsiyalar tayyorlaydi:
 sud amaliyotini tashkillashtirish;
 qonunchilikni takomillashtirish to‘g‘risida takliflar ishlab chiqish va axborotlar tayyorlash;
 xo‘jalik nizolarini hal etishda yuzaga kelgan huquqbuzarliklarning oldini olish va ogohlantirish.
 2.2. Xo‘jalik nizolarini ko‘rib chiqadigan O‘zbekiston Respublikasi xo‘jalik sudlari oldiga qo‘yilgan vazifalarni hal etish bo‘yicha ilmiy yondashuvlar ishlab chiqish va sud amaliyotini nazariy jihatdan umumlashtirish.
 2.3. Xo‘jalik sudlari fan taraqqiyotidan birmuncha to‘liqroq foydalanishi uchun respublikadagi ilmiy-huquqiy va boshqa xil muassasalar bilan hamkorlikni mustahkamlashga ko‘maklashish.
 Ilmiy-maslahat kengashi o‘z faoliyatini xo‘jalik sudlari ishiga muvofiqlashtiradi.
 3. Ushbu vazifalarni hal etish uchun Ilmiy-maslahat kengashi a’zolari quyidagi huquqlarga ega:
 3.1. Sud amaliyotini o‘rganish va umumlashtirishda O‘zbekiston Respublikasi Oliy xo‘jalik sudining sudlov hay’atlari, boshqarmalari va bo‘limlari tomonidan tayyorlangan sud amaliyotiga oid tafsilotlar loyihalarini muhokama qilishda ishtirok etish.
 3.2. O‘zbekiston Respublikasi Oliy xo‘jalik sudi Plenumi sud sharhi tartibida beradigan O‘zbekiston Respublikasi qonunlarini tatbiq etish masalalari bo‘yicha tushuntirish xatlarining loyihalarini ishlab chiqishda qatnashish.
 3.3. Ilmiy-maslahat kengashi tavsiyalarini amalga oshirishda ishtirok etish.
 3.4. O‘zbekiston Respublikasi Oliy xo‘jalik sudi materiallari bilan tanishish.
 3.5. O‘zbekiston Respublikasi Oliy xo‘jalik sudining Plenumi ishida va yig‘ilishlarida qatnashish.
 4. Ilmiy-maslahat kengashi a’zolari kengash raisining yoki o‘rinbosarining topshirig‘i bo‘yicha:
 4.1. O‘zbekiston Respublikasi Oliy xo‘jalik sudi sud hokimiyatini amalga oshirishda vujudga kelgan nizoli masalalar bo‘yicha xulosalar tayyorlaydilar.
 4.2. Huquqni, xo‘jalik qonunchiligini rivojlantirishning dolzarb muammolari va xo‘jalik sudlari faoliyatini takomillashtirish bilan bog‘liq boshqa masalalar bo‘yicha O‘zbekiston Respublikasi Oliy xo‘jalik sudining xodimlari huzurida ma’ruzalar o‘qiydilar, axborot beradilar.
 5. Ilmiy-maslahat kengashining raisi kengashning ishini tashkil qiladi, kengash yig‘ilishida ko‘rib chiqiladigan masalalarni belgilaydi, kengash yig‘ilishida rahbarlik qiladi. Kengash raisi bo‘lmagan paytda uning vazifasini rais o‘rinbosari bajaradi.
 6. Ilmiy-maslahat kengashining ilmiy kotibi kengash yig‘ilishida ko‘riladigan masalalarni tayyorlaydi, yig‘ilishga kelgan kengash a’zolarini ro‘yxatga oladi, yig‘ilish bayonnomasini yuritadi, kengashning ish rejasi loyihasini tayyorlaydi. Kengash topshiriqlarining bajarilishini nazorat qilib boradi, kengashning ishi to‘g‘risida yillik hisobot tuzadi.
 7. Xo‘jalik sudlari faoliyatiga oid alohida muammolarni o‘rganish, shuningdek, Ilmiy-maslahat kengashi tarkibida ilmiy asoslantirilgan tavsiyalar tayyorlash uchun quyidagi bo‘limlar tashkil qilinadi:
 sud jarayoni bo‘yicha;
 xo‘jalik nizolarini hal etishda fuqarolik qonunchiligini tatbiq etish bo‘yicha;
 O‘zbekiston Respublikasida iqtisodiy munosabatlarni tartibga soluvchi qonunchilik bo‘yicha.
 Kengashning raisi sud amaliyotiga oid boshqa xil muammolar bo‘yicha ham bo‘limlar tuzishi mumkin.
 8. Bo‘limning tarkibi Ilmiy-maslahat kengashi a’zolaridan tuziladi. Bo‘limning rahbari va kotibini kengash raisi tayinlaydi.
 O‘zbekiston Respublikasi Oliy xo‘jalik sudining sudyalari va mutaxassislari, respublikadagi boshqa xil tashkilotlarning mutaxassislari va ilmiy xodimlari ular rahbarlarining roziligi bilan bo‘limning ishida qatnashishi mumkin.
 9. Bo‘lim yig‘ilishi uning rahbari tomonidan zaruriyat bo‘lganda o‘tkaziladi. Bo‘limning tavsiyasi Ilmiy-maslahat kengashi raisiga ko‘rib chiqish uchun taqdim qilinadi. Zarur hollarda kengash raisi bo‘limning tavsiyasini kengash yig‘ilishiga kiritishi mumkin.
 10. Ilmiy-maslahat kengashi yig‘ilishiga va bo‘limiga materiallar kengash a’zolari tomonidan tayyorlanadi.
 11. Ilmiy-maslahat kengashi yig‘ilishiga O‘zbekiston Respublikasi Oliy xo‘jalik sudining sudyalari va mutaxassislari taklif qilinadi. Yig‘ilishda kengash raisining taklifiga ko‘ra Qoraqalpog‘iston Respublikasi, viloyatlar va Toshkent shahar xo‘jalik sudlari raislari, boshqa xodimlari, shuningdek, korxona, muassasa, tashkilotlarning rahbarlari, ilmiy xodimlari, boshqa shaxslar ishtirok etishi mumkin.
 12. Kengash yig‘ilishi ijodiy bahslar, fikrni erkin bildirish muhitida o‘tkaziladi. Har bir kengash a’zosi va yig‘ilish ishtirokchisi muhokama qilinayotgan masalalar bo‘yicha o‘z fikrini aytishi va taklifini bildirishi mumkin.
 13. Muhokama qilingan masalalarning natijasi bo‘yicha tavsiyalarni Ilmiy-maslahat kengashi ko‘pchilik ovoz bilan qabul qiladi. Kengash a’zosi kengash qaroriga o‘zining alohida fikrini qo‘shib qo‘yish huquqiga ega.
 14. Ilmiy-maslahat kengashi ishini texnik jihatdan ta’minlash O‘zbekiston Respublikasi Oliy xo‘jalik sudi Plenumining kotibiyati tomonidan amalga oshiriladi. 
 15. Ilmiy-maslahat kengashining va bo‘limining umumiy yig‘ilishi yakunlari bo‘yicha bayonnoma yozib boriladi. Kengash yig‘ilishining bayonnomasini kengash raisi va kotibi, bo‘lim yig‘ilishi bayonnomasini esa bo‘lim rahbari va bo‘lim kotibi imzolaydi.